Az állampolgári jogok országgyűlési biztosának
Jelentése
az OBH 4449/2003. számú ügyben

Ügyintéző: dr. Somosi György

Az eljárás megindulása
A Budapest, III. kerületi panaszos azt sérelmezte, hogy a 106-os számú autóbuszjárat végállomása a lakóházak közvetlen közelében van. A végállomáson várakozó autóbuszok szennyezik a környék levegőjét, továbbá jelentős a zajhatás is. Előadta, hogy lakótársaival több alkalommal kezdeményezték a megálló áthelyezését a Kadosa utcába, azonban annak ellenére, hogy senki sem vitatta a buszmegálló áthelyezésének szükségességét, az ügyben érdemi intézkedés évek óta nem történt.
Az állampolgári jogok országgyűlési biztosáról szóló 1993. évi LIX. törvény 16. § (1) bekezdése alapján a tulajdonhoz, az egészséges környezethez, valamint a lehető legmagasabb szintű testi és lelki egészséghez való jog érintettsége miatt vizsgálatot indítottam.

A megállapított tényállás
A rendelkezésemre álló dokumentumok alapján az alábbi tényállást állapítottam meg.
A Főpolgármesteri Hivatal közlekedési ügyosztálya 2001. május 30-án arról tájékoztatta a panaszost, hogy a megálló Kadosa utcába való áthelyezése elvileg lehetséges az alábbi feltételek teljesülése esetén:
– A megállóhely áthelyezését a III. kerületi önkormányzat támogatja.
– A parkolót valaki autóbusz–öböllé átépítteti (megtervezteti és megfelelő teherbírású útburkolatot, illetve szabványos ki- behajtókat épít ki).
A közlekedési ügyosztály 2001. szeptember 26-án a korábbi álláspontját azzal egészítette ki, hogy felmerült a végállomás áthelyezése a Palicsi utcában kijelölt megállóhelyről a következő, Kadosa utcában lévő (Varsa utcai) megállóhelyre, ahol jelenleg is öbölben áll meg az autóbusz. Ebben az esetben a megállóhely ugyan megmaradna a Palicsi utcában, azonban az autóbuszok ott csak az utascsere idejéig várakoznának. Ebben a levélben az áll, hogy „korábbi levele alapján a III. ker. Önkormányzatot a megállóhely áthelyezésével kapcsolatosan véleménykérés céljából 2001 májusában megkerestük, választ nem kaptunk.”
2002. május 16-án a panaszos a III. kerület alpolgármesteréhez intézett beadványában ismét kérte a megálló áthelyezését, melyhez mellékelte a lakótelep lakóinak aláírását is.
Óbuda–Békásmegyer alpolgármestere egyetértett a lakossági indítvánnyal, azonban jelezte, hogy az önkormányzat 2002. évi költségvetése nem teszi lehetővé az átépítés finanszírozását. 2003. január 8-án a kerület polgármestere a fővárosi főpolgármester segítségét kérte a megálló áthelyezéséhez.
A BKV Rt. vezérigazgató-helyettese arról értesítette a panaszost, hogy a Kadosa utcai parkoló lenne alkalmas hely a megálló kialakítására, ez azonban nem oldható meg csupán a tábla áthelyezésével, mert a csuklós autóbuszok számára autóbuszöböl kialakítása szükséges, továbbá a járdaszakasz is helyet igényel. Ez azzal járna, hogy a parkolást ezen a szakaszon teljesen meg kell szüntetni. Ehhez minimális építés vagy a parkoló egy részének lezárása, valamint egyeztetés szükséges a parkolót használó lakókkal. A BKV a legkedvezőbbnek azt tartaná, ha a parkoló kisebb részét szüntetnék meg és 18 méter hosszú járdasziget készülne úgy, hogy a megálló autóbuszt más járművek ki tudják kerülni.
A vezérigazgató–helyettes felvetette, hogy a „2003. március 11-ei bejáráson sem vett részt a kerület munkatársa, távollétében pedig nehéz a térség lakóinak, utasainak egyaránt megfelelő, kompromisszumos megoldást találni.”

Az ügy jogszabályi háttere
A közúti közlekedésről szóló 1988. évi I. törvény
12. § (6) A közúti forgalmi rend kialakításánál különös figyelmet kell fordítani a gyalogos átkelőhelyek elhelyezésére és megjelölésére, a közúti csomópontok és vasúti átjárók forgalmának szabályozására, a gyalogos- és kerékpáros forgalom biztonságára és - belterületen - a tömegközlekedés zavartalanságára. Fokozottan védeni kell a közúti forgalomban résztvevő gyermekeket, időskorúakat, valamint a mozgáskorlátozottakat és egyéb testi fogyatékosokat.
34. § (2) A közút forgalmi rendjét - ha jogszabály másként nem rendelkezik - a közút kezelője alakítja ki. A forgalmi rendet - a forgalmi körülmények vagy a baleseti helyzet jelentősebb változása esetén, de legalább ötévenként - a közút kezelőjének felül kell vizsgálnia, és ha szükséges, módosítania kell. A közlekedési hatóság - a közlekedés biztonságát sértő vagy veszélyeztető helyzet megszüntetése érdekében - kezdeményezheti a forgalomszabályozás módosítását, vagy a közút kezelőjét a forgalmi rend felülvizsgálatára kötelezheti.

A helyi önkormányzatokról szóló 1990. évi LXV. törvény
8. § (1) A települési önkormányzat feladata a helyi közszolgáltatások körében különösen:... helyi tömegközlekedés... biztosítása.
63/A. § A fővárosi önkormányzat feladat- és hatásköre különösen
g) ellátja a főváros tömegközlekedési és forgalomtechnikai feladatait, kijelöli a főútvonalakat, a tömegközlekedés által igénybe vett útvonalakat, ellátja Budapest területén a fővárosi önkormányzat tulajdonában levő országos közutak, közúti hidak, alul- és felüljárók - az autópályák és autóutak kivételével - üzemeltetését, fenntartását és fejlesztését, valamint a kerületi önkormányzatok tulajdonában levő tömegközlekedés által igénybe vett utak üzemeltetését, fenntartását és fejlesztését.

Az utak forgalomszabályozásáról és a közúti jelzések elhelyezéséről szóló 20/1984. (XII.21.) KM rendelet
2. § (6) Autóbusz-(trolibusz-)megállóhely létesítése, áthelyezése esetén öböl, járdasziget és járdacsatlakozás építése a létesítés, illetve áthelyezés kérelmezőjének a kötelessége. (9) Az út kezelőjének hozzájárulása szükséges tömegközlekedési járat útvonalának és megállóhelyeinek kijelöléséhez.
VII. fejezet
Tömegközlekedési járatok megállóhelyei
25. Tömegközlekedési járatok megállóhelyeinek kijelölése

Az érintett alkotmányos jogok
A Magyar Köztársaság Alkotmánya
13. § (1) A Magyar Köztársaság biztosítja a tulajdonhoz való jogot.
18. § A Magyar Köztársaság elismeri és érvényesíti mindenki jogát az egészséges környezethez.
70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez.
(2) Ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és a természetes környezet védelmével valósítja meg.

A vizsgálat megállapításai
A BKV Rt-től rövid úton azt a tájékoztatást kaptam, hogy a 106-os járat végállomását a Palicsi utcában kijelölt megállóból a Varsa utcai megállóba helyezték, ezáltal az autóbuszok csak az utascsere ideje alatt állnak a Palicsi utcai megállóban.
A panaszos nem kizárólag azt sérelmezte, hogy a Palicsi utcában van a végállomás, hanem a megállóhely áthelyezését (a Palicsi utcai megálló megszüntetését) tartja szükségesnek.
A megállók áthelyezésével kapcsolatos panaszok vizsgálata során következetes álláspontom, hogy mivel a helyi önkormányzatokról szóló törvény települési önkormányzati feladatként határozza meg a helyi tömegközlekedés biztosítását, a tömegközlekedés működtetésével óhatatlanul együtt járó zavarás szükségszerűnek minősíthető, azt a tulajdonosok tűrni kötelesek. Több tűrésre kötelezett esetén az ésszerűség és igazságosság követelménye lehet irányadó.
A tömör beépítésű területeken zajló autóbusz-forgalom okozta környezeti terhelést valamennyi ottlakó tűrni köteles. Ilyen lakókörnyezetben szinte lehetetlen a megállóhelyeket úgy kijelölni, hogy az az összes érintett számára elfogadható legyen, mert a megállóhely működésével összefüggő jelenségek mindig zavarnak valakit. Az áthelyezés a problémát rendszerint nem megoldja, hanem újratermeli, csak a panaszosok személyében eredményez változást, azaz a korábbi panaszosok helyett mások fordulnak a hatósághoz. Az áthelyezés lehetőségének vizsgálatakor forgalombiztonsági és forgalomtechnikai szempontokat is figyelembe kell venni.
A társasháztól 12 méterre lévő megállóba érkező, a le- és felszállások alatt járó motorral álló, majd elinduló járművek zaja, a kiáramló kipufogógáz jelentős mértékben zavarhatja az ott lakókat.
Törvényben rögzített feladata a települési önkormányzatnak a helyi tömegközlekedés biztosítása, míg jogos lakossági igény, hogy az megfelelő színvonalon történjen. Ehhez a biztonságos autóbuszok közlekedtetése és az utazási szokásokat figyelembe vevő menetrend kidolgozása mellett hozzátartozik az is, hogy a megállók egymástól való távolsága ne legyen indokolatlanul nagy. A megállók számának csökkentése egy adott útszakaszon a megnövekedett gyaloglási távolságok miatt újabb, csak más tartalmú panaszbejelentéseket eredményezne.
A más lakóingatlan elé helyezés akkor támogatható, ha ott a lakókörülmények jobbak, pl. a megállótól való nagyobb távolság vagy az előnyösebb fekvés miatt a zavaró hatások kisebb mértékben jelentkeznek (az egyformán tűrésre kötelezettek lakókörülményeinek összevetése eredményeként a legkevésbé rossz megoldás).
Az áthelyezést tehát akkor tartom indokoltnak, ha rendelkezésre áll olyan terület, ahol a megálló működésével összefüggő zavaró hatások kisebbek. A BKV és a Fővárosi Önkormányzat egyaránt lehetségesnek tartja a megálló áthelyezését a Kadosa utcába, amit a helyi önkormányzat is támogat. Amennyiben van a jelenleginél alkalmasabb helyszín, akkor azt kell vizsgálni, hogy milyen forrásból lehetne a beruházást (átépítést) megvalósítani.
Megállapítom, hogy az érintett szervek a Palicsi utcai megállóhely miatt érkezett lakossági panaszokat, az áthelyezés lehetőségét vizsgálták.
A környezet védelmének általános szabályairól szóló 1995. évi LIII. törvény a környezet védelmének alapelvei között, a 10. §-ban rögzíti az együttműködés elvét: az állami szervek, a helyi önkormányzatok, a természetes személyek és szervezeteik, a gazdálkodást végző szervezetek és mindezek érdekvédelmi szervezetei, valamint más intézmények együttműködni kötelesek a környezet védelmében. Az együttműködési jog és kötelezettség kiterjed a környezetvédelmi feladatok megoldásának minden szakaszára.

Figyelemfelhívás
Az esetleges áthelyezés kizárólag az érintett hatóságok és a közlekedési vállalat hatékony együttműködésével valósulhat meg, ezért az alábbi figyelemfelhívással élek: felkérem a Fővárosi Főpolgármestert, Óbuda-Békásmegyer Polgármesterét, valamint a BKV vezérigazgatóját, hogy a buszmegálló áthelyezésének lehetőségét az érintett lakosság bevonásával ismételten vizsgálják meg.

Budapest, 2004. május 7.

Lenkovics Barnabás